runetrust/blame-folketinget-dk huggingface dataset:
Pia Kjærsgaard (DF), 2023-10-26:
Tingene har unægtelig ændret sig.
Det vil sige, at hr. Peter Skaarup dengang i Dansk Folkeparti ikke var særlig grundig, men at man nu er blevet mere grundig, og at man regner med, at dem, der er her nu, begår mindre kriminalitet, end de har gjort før.
Altså, jeg må indrømme, at jeg ikke helt forstår, at man ikke bare kan gøre, som man egentlig havde en klar opfattelse af tidligere.
Men der har man nu ændret sig og siger: Okay, vi gør tingene lidt mere grundigt, og det gør vi igen om 2 år og om 2 år.
Jeg synes, det er en holdningsændring, som jeg faktisk er ærgerlig over.
Vi burde jo fortsat være enige.
Det var vi før; det er vi ikke længere.
Tak for det.
Jeg vil godt fortsætte i det spor, som nogle ordførere har været inde på, nemlig at det er en uskik, når man bunker forslag sammen.
Der synes jeg egentlig bare, at hvis Folketingets formand sidder og hører den her debat, skal han rette en henvendelse til regeringen om, at det skal man ikke gøre længere.
Jeg ved godt, vi har en flertalsregering, der selv kan bestemme, men regeringen skal jo også huske på, at hver gang folketingspolitikere udtaler sig, er det sådan set dem, der har folkets mandat, mere end en minister har.
Det vil jeg bare gøre opmærksom på alle de gange, jeg kan komme til det.
Så det er en klar henstilling om, at det ikke breder sig alt for meget.
Jeg synes faktisk, vi har oplevet det alt for meget – og nu også med det her forslag.
Derudover skal jeg sige, hvad der også har været fremført, at L 40 jo indeholder et par stramninger af udlændingeloven, hvilket altid er et skridt i den rigtige retning.
Lovforslaget har samlet set til formål at styrke kontrollen med udlændinge i Danmark og sikre, at udlændingemyndighederne og politiet har de rette værktøjer.
Det er bl.a. noget med en ændring af ukrainerloven, herunder fratagelse af kontante ydelser i forhold til udlændinge, der ikke opfører sig ordentligt.
Det er en revision af transportøransvaret i forhold til Schengens indre grænser, overgivelse af tredjeverdensborgere indrejst fra Tyskland eller vores nordiske nabolande og så bare lige sådan en stramning med hensyn til opholdstilladelsen for flygtninge, der tager på ferie i hjemlandet.
Så der er masser at arbejde videre med, og bare det, jeg har listet op her, siger jo – hvad jeg indledte min tale med – at det altså er skidt, at man i for mange forslag bunker forslag sammen.
Jeg vil faktisk hellere stå her og have en længere dag og være sikker på, at de enkelte forslag, vi behandler, får en ordentlig behandling, end behandle forslagene bunket sammen.
Så det er også en klar opfordring fra min side til, at man gør noget ved det.
Tak for det.
Peter Skaarup (DD), 2023-10-26:
Mange tak.
Det står jo fru Pia Kjærsgaard fuldstændig frit for at være ærgerlig eller det modsatte eller give udtryk for, hvordan man har det med ting og sager.
Men det, vi står med her, er jo et lovforslag, som vi nu er noget klogere på, end vi var, dengang vi behandlede loven.
For vi har nemlig haft de pågældende mennesker i Danmark i en periode, og derfor har vi mulighed for at se, om det er nogle, der opfører sig ordentligt, og om der er udsigt til, at man vil bidrage via ens ophold i Danmark, osv. osv.
Steffen Larsen (LA), 2023-10-26:
Mange tak, hr. formand.
De første opholdstilladelser efter lov om midlertidig opholdstilladelse til personer, der i Afghanistan har bistået danske myndigheder m.v., altså særloven, udløber i slutningen af 2023.
I Afghanistan er Taleban fortsat ved magten, ærgerligt nok, og der synes ikke umiddelbart at være udsigt til, at dette vil ændre sig i den nærmeste fremtid.
Det er fortsat vores opfattelse, at Danmark har et ansvar over for de personer, som i Afghanistan har bistået danske myndigheder m.v.
Det er på den baggrund vores opfattelse, at særloven bør forlænges, så særlig personer, der har en opholdstilladelse efter særloven, fortsat har mulighed for at indgå aktivt i det danske samfund frem for at blive henvist til eksempelvis at opholde sig på et udrejsecenter.
Zenia Stampe (RV), 2023-10-26:
Tak for det.
Jeg kan også meddele vores støtte til en forlængelse af særloven for afghanerne.
Men vi er jo i en lidt besynderlig situation, hvor vi startede med at lave en særlov, der, kan man sige, egentlig gav de her afghanske tolke m.v. en bedre behandling, end vi normalt giver asylansøgere, hvorimod de nu står i en situation, hvor de er dårligere stillet, end hvis de var kommet på almindelige asylvilkår.
Det er en retsstilling, som vi synes er uhensigtsmæssig, og som vi godt kunne tænke os at bruge de næste 2 år på at arbejde på, for det kan jo ikke passe, at de ligefrem skal være dårligere stillet end folk, der var kommet hertil på almindeligt asylgrundlag.
Der var tale om en helt særlig situation, hvor vi havde brug for at handle hurtigt for at evakuere og give beskyttelse til de her tidligere medarbejdere, men nu er vi også et sted, hvor de gerne skulle ind at være her på de vilkår, vi tilbyder andre – vilkår, som jo nu er endt med at være bedre.
Det havde været bedre, hvis de var her på almindeligt asylgrundlag i stedet for på den her særlov, og det synes jeg egentlig ikke rigtig de eller vi kan være tjent med, da de jo har løst en helt særlig opgave for Danmark.
Med de ord kan vi støtte lovforslaget.
Pia Kjærsgaard (DF), 2023-10-26:
Tak for det.
Jeg kan jo godt se, at endemålet her er, at partier fra Enhedslisten over til Danmarksdemokraterne støtter det her forslag, og det beklager jeg.
Jeg regner med Nye Borgerlige, som kommer efter mig; meget skulle gå galt, hvis ikke der vil være samme opfattelse dér som hos Dansk Folkeparti, og det er, at vi kan ikke støtte det her forslag.
For 2 år siden behandlede vi, hvad jeg vil kalde den første af de sikkert mange kommende afghanersærlove, som skulle give nogle afghanere midlertidigt ophold her i Danmark.
Men lad os nu være ærlige: Regeringen lemper igen udlændingepolitikken og sørger her for varigt ophold for en række afghanere, for vi kan lige så godt se i øjnene, at de her mennesker aldrig nogen sinde kommer til at tage hjem.
Danmark er jo et land, som vi ved flyder med honning, og som man selvfølgelig ikke kan takke nej til, hvis man kommer hertil fra f.eks. Afghanistan.
Danske styrker var sammen med vores allierede i Afghanistan i 20 år, og vi havde dårligt forladt stedet, før talebanere kom kravlende op af jordhulerne og bankede landet flere hundrede år tilbage, og nu vil man altså have endnu en 2-årig særlov vedtaget, altså en forlængelse af afghanernes ophold her i Danmark.
Ikke nok med det vil regeringen nu ligeledes have, at disse afghanere skal ud i samfundet og være såkaldt aktive i det danske samfund, som det fremgår af lovforslaget.
Så må jeg lige spørge om noget: Tror regeringen virkelig på, at der om 2 år er så fantastisk i Afghanistan, at en ny særlov ikke skal vedtages endnu en gang for en ny 2-årig periode, som kan forlænges igen og igen?
Afghanistan kommer efter vores danske opfattelse og forståelse aldrig til at være et fredeligt sted.
Afghanistan er jo Afghanistan og dermed et land umådelig langt væk fra Danmark, og her menes ikke kun geografisk, men også kulturelt og religiøst.
Og i og med at regeringen nu foruden forlængelsen vil lade dem blive her 2 år mere, skal de også ud i det danske samfund, og hvad sker der så senere?
De bliver her altid, fordi deres tilknytning til Danmark kommer til at blive større end til hjemlandet.
Disse børn kommer til at opvokse her, og vupti, lige pludselig har man ret efter dansk og international lovgivning til at blive her.
Og det allermest ulykkelige er, at de aldrig kommer til at lade sig integrere i det danske samfund.
Det er ulykkeligt både for dem selv og for Danmark.
Dansk Folkeparti støtter ikke forslaget.
Helene Liliendahl Brydensholt (ALT), 2023-10-26:
Mange tak.
Situationen i Afghanistan er væsentlig forværret, siden særloven blev vedtaget i 2021.
Særloven blev vedtaget for at sikre, at personer, der har bistået de danske myndigheder i Afghanistan, har mulighed for at få midlertidig opholdstilladelse i Danmark.
Desværre er situationen eskaleret voldsomt i Afghanistan.
Afghanistan vurderes til at være verdens farligste land for kvinder, og dette er også en fundamental grund til, at anerkendelsesprocenten er steget fra 3 pct. i 2021 til næsten 100 pct. i 2023 i forhold til at få asyl i Danmark.
Disse personer har nu været i Danmark i snart 2 år, og situationen i Afghanistan ser desværre ikke ud til at være midlertidig.
Vi skal derfor sikre afghaneres retssikkerhed og beskyttelse.
Dette opnås efter Alternativets vurdering ikke med en særlov på sigt.
Dette opnås ved at få konventionsstatus efter udlændingelovens § 7, stk. 1 eller 2.
I Alternativet så vi derfor hellere, at de resterende personer, der har fået midlertidigt ophold efter særloven, men ikke har fået meddelt opholdstilladelse eller asyl endnu, skal vejledes til, hvordan de kan søge om beskyttelsesstatus frem for at søge om midlertidig opholdstilladelse efter særloven.
Derved mindskes usikkerheden og midlertidigheden, samtidig med at deres sikkerhed øges.
Sluttelig mener vi i Alternativet ligesom Enhedslisten, at den tid, afghanere har boet her i Danmark med opholdstilladelse under særloven, bør inkluderes i regnskabet for opnåelse af permanent ophold, og vi søger derfor ligeledes om lovteknisk hjælp fra ministeriet til at lave et forslag om det.
Og så har jeg et spørgsmål til ministeren, som jeg håber at ministeren måske vil være venlig at svare på i forlængelse af sin tale, og ellers skal jeg nok sende det over skriftligt.
Det var lidt det samme spørgsmål, som jeg stillede ordføreren for Socialdemokratiet, netop om man fra regeringens side vil lave nogle tiltag for at prøve at række ud til de her, hvad jeg forstår er 137 mennesker, og gøre dem opmærksom på, at deres opholdstilladelse under særloven er ved at udløbe, og at de aktivt skal søge om forlængelse og efter min bedste overbevisning burde søge almindelig asyl, og om man fra regeringens side vil finde ud af, hvilke myndigheder der kan gøre det, og også sørge for, at de gør det, så vi sikrer de her personers sikkerhed.
Mads Fuglede (V), 2023-10-26:
Tak for ordet.
I 2021 blev det i forlængelse af den militære tilbagetrækning fra Afghanistan og Talebans magtovertagelse besluttet, at Danmark skulle hjælpe og give beskyttelse til de mennesker, der har hjulpet de danske soldater og danske embedsmænd som en del af Afghanistanmissionen.
Med særloven gjorde man det muligt for disse personer og deres nærmeste familiemedlemmer at få en særlig midlertidig opholdstilladelse i Danmark.
Den opholdstilladelse står nu til at udløbe i slutningen af i år.
Derfor er der så blevet fremsat forslag om at forlænge den.
Når vi i Danmark vedtager særlove, er det sædvanligvis tilfældet, at vi tager stilling til, om de skal forlænges eller ej, når vi nærmer os 3-månederserklæringsdatoen for særlovens udløb.
Med den nuværende situation i Afghanistan er der jo intet, der tyder på, at Taleban forsvinder.
Sådan er virkeligheden desværre.
Det er Venstres opfattelse, at Danmark fortsat har et ansvar over for de personer, som har bistået danske myndigheder i Afghanistan.
Mange af dem, som har fået beskyttelse på baggrund af særloven, har allerede kunnet få beskyttelse af de normale asylregler, men særloven bør alligevel forlænges, så de personer, der alene har opholdstilladelse efter særloven, fortsat har mulighed for at indgå aktivt i det danske samfund.
Det er dog stadig vigtigt for Venstre og regeringen at bevare princippet om midlertidighed og holde fast i, at en opholdstilladelse efter særloven netop er særlig og midlertidig, hvorfor særloven kun forlænges til den 1. december 2025.
Med de ord kan jeg meddele, at Venstre støtter forslaget.
Kasper Sand Kjær (S), 2023-10-26:
Det synes jeg da er en udmærket idé.
Zenia Stampe (RV), 2023-10-26:
Det kan jeg godt forstå er regeringens holdning, når man er her på midlertidigt ophold, men hele grundlaget for at have tidsubegrænset ophold er jo, at man sender det signal til nogen, at du nu godt må være her, ikke på grund af det, der sker i dit hjemland, men på grund af at du har integreret dig og har boet her længe og du i øvrigt har opfyldt alle mulige krav.
Så jeg skal bare høre, om den der midlertidighed ifølge ministeren også gælder for folk, som har fået tidsubegrænset ophold.
Skal de stadig væk opleve deres ophold i Danmark som midlertidigt?
Kaare Dybvad Bek (S), 2023-10-26:
Jeg vil egentlig gerne følge op på den her del af det.
Som udgangspunkt er det vores holdning, at hvis man kommer som flygtning, skal man selvfølgelig vende hjem til det land, man kommer fra.
Men det er selvfølgelig klart, at det handler om, hvad for et opholdsgrundlag man har, altså om man har et asylopholdsgrundlag eller man har et andet opholdsgrundlag.
Men jeg vil gerne vende tilbage til fru Zenia Stampe i forhold til den sag.
Helene Liliendahl Brydensholt (ALT), 2023-10-26:
I Alternativet stiller vi os kritiske over for, at regeringen overvejende har fokus på midlertidighed i udlændingepolitikken.
Det er også derfor, vi primært er negativt indstillet over for det her lovforslag.
Især ophævelsen af 10-årsreglen ved rejser foretaget af flygtninge finder vi meget problematisk.
Ikke nok med at regeringen foreslår at inddrage opholdstilladelser for personer med opholdsperioder på 10 år eller derover, så øges usikkerheden og utrygheden for herboende flygtninge også, bare fordi de f.eks. skal besøge et sygt eller døende familiemedlem i deres hjemland.
Og så vil det også ofte være i strid med den europæiske menneskerettighedskonventions artikel 8, og det kan Alternativet selvfølgelig ikke støtte op om.
Dog ser vi også nogle positive tiltag i lovforslaget i forhold til ændringerne i Ukrainesærloven.
Og i Alternativet finder vi det problematisk, som flere ordførere har fremhævet, at regeringen samler så vidt forskellige forslag i samme lovforslag.
Derfor foreslår Alternativet, at § 5 vedrørende Ukrainesærloven skilles fra resten af lovforslaget, som Enhedslisten og Radikale Venstre også har foreslået.
Vi vil selvfølgelig også støtte op om et ændringsforslag om det, hvis Enhedslisten ender med at stille det.
I Alternativet mener vi derudover, at når der nu alligevel laves en ændring af Ukrainesærloven, bør der også fremsættes et lovforslag om, at den tid, ukrainere har boet i Danmark med opholdstilladelse under særloven, bør inkluderes i regnskabet for opnåelse af permanent opholdstilladelse.
Helene Liliendahl Brydensholt (ALT), 2023-10-26:
Tak til ordføreren for talen.
Jeg er meget enig i ordførerens analyse af, at det vil være langt bedre for de her, som jeg forstår er 137 personer, der stadig ikke har opnået asyl uden om særloven, netop at søge asyl på almindelig vis, også taget i betragtning af, at nærmest 100 pct. af alle afghanere, der søger asyl i Danmark nu, får asyl.
Så derfor kunne jeg godt tænke mig at høre ordføreren, om regeringen eller ordførerens parti har tænkt sig at gøre noget aktivt for ligesom at opspore de her ganske få personer og vejlede dem om, at det er en bedre vej for dem.
Ordføreren nævner kommunerne.
Kunne det tænkes, at man så på en eller anden måde kontaktede de kommuner, hvor de her 137 mennesker, der har ophold efter særloven, bor, og bad dem om på en eller anden måde at få kontakt til de her personer og så vejlede dem om, hvad både ordføreren og jeg vurderer er det bedste for deres situation, altså at de prøver at opnå asyl ad de almindelige veje?
Pia Kjærsgaard (DF), 2023-10-26:
Jamen jeg bliver bare nødt til at sige til ordføreren – så står det i hvert fald prentet – at vi står her igen om 2 år, og om 2 år siger vi måske 5 år, og så siger vi måske 10 år.
Sådan vil det være.
Det er jo at give carte blanche til, at man kan blive her for evigt.
Altså, hvis det er det, regeringen vil, så må regeringen stå til ansvar for det.
Så må regeringen jo gøre det, mens vi andre stemmer imod.
Jeg synes simpelt hen, det er at bedrage, at man bliver ved med at have nogle enkeltforslag, som giver tilladelse sådan for et par år ad gangen, for så ser det måske bare lidt pænere ud.
Kasper Sand Kjær (S), 2023-10-26:
Hvad hr. Rasmus Stoklund sagde under behandlingen, har han jo sådan set ret i.
Det tror jeg jo vi alle sammen havde håbet, altså at sikkerhedssituationen i Afghanistan ville forandre sig til det bedre i løbet af de 2 år.
Det må vi jo så nu konstatere at den ikke har, og derfor står vi i den situation, som vi også stod i i 2021, nemlig at vi har et ansvar for dem, hvis sikkerhed ville være i fare, hvis de vendte tilbage til Afghanistan, fordi de har arbejdet for Danmark og for danske interesser.
De præcise tal for, hvor mange der er vendt tilbage til Afghanistan, har jeg ikke, men det er jeg helt sikker på at ministeren kan opklare i udvalgsbehandlingen.
At spå om, hvor mange der i løbet de næste 2 år kommer til at vende tilbage til Afghanistan, er nok trods alt uden for mine evner, men jeg håber da, at situationen i Afghanistan forandrer sig til det bedre, sådan at de, der nu er i Danmark, vil kunne vende hjem til det afghanske samfund.
Jeg er sådan set enig i den principielle bekymring omkring en særlov.
Det sagde jeg også i min tale.
Det synes jeg man skal være påpasselig med.
Jeg synes i det her tilfælde såvel som i tilfældet med ukrainerne, at der er god grund til at gøre det, fordi vi med den gruppe, vi taler om her, som har arbejdet for Danmark og danske interesser, har et særligt ansvar.
Det er jo også det, særloven afspejler.
I forhold til det med at blive en aktiv del af det danske samfund vil jeg sige, at når man nu er her, synes jeg sådan set, det er et meget godt princip, at hvis man overhovedet kan, skal man deltage og forsørge sig selv.
Det vil jeg egentlig holde fast i er et krav vi skal stille til alle, der kommer til Danmark, uanset om det er via særlove eller andre ordninger.
Pia Kjærsgaard (DF), 2023-10-26:
Tak for det.
Den daværende socialdemokratiske ordfører hr. Rasmus Stoklund sagde under behandlingen, da vi behandlede det sidst, altså den første afghanersærlov: Jeg håber da, at mange af de mennesker vil have mulighed for at rejse retur i løbet af 2 år, eller når deres opholdstilladelse udløber, for det er jo kun en 2-årig opholdstilladelse.
Så må jeg spørge den nuværende ordfører: Hvor mange af de her afghanere er taget hjem, og hvor mange tror ordføreren tager hjem om 2 år, når vi sikkert igen igen skal behandle opholdstilladelser?
Nanna W. Gotfredsen (M), 2023-10-27:
Tak for ordet, formand.
Mine regeringsordførerkolleger har så fint redegjort for, hvad det er for nogle tilføjelser til den grønlandske retsplejelov, det her går ud på.
Grønlands Politi har efterlyst eller efterspurgt den her form for hjælp og understøttelse i forhold til de her temmelig komplekse sager, og det samme har Grønlands Selvstyre.
Moderaterne bakker op.
Det handler om, at det grønlandske samfund, altså det grønlandske folk, bliver betjent på samme måde som det danske i rigsfællesskabet.
Det kan vi kun bakke op om.
Jeg siger tak for ordet og qujanaq.
Preben Bang Henriksen (V), 2023-10-27:
Må jeg have lov at tilføje den bemærkning, at jeg også talte på vegne af min kollega Peter Kofod fra Dansk Folkeparti?
Camilla Fabricius (S), 2023-10-27:
Tak for ordet, hr. formand.
Som det er lige nu, er Danmark bedre stillet i forhold til at efterforske kompleks kriminalitet i Danmark som f.eks. terrorfinansiering, narkotika og hvidvask, da vi i 2022 oprettede National enhed for Særlig Kriminalitet.
Her har man samlet nogle af de allerbedste efterforskere på området, så de bedre kan efterforske den komplekse kriminalitet, vi ser i kriminalitetsbilledet lige nu.
Det foreslås i det her lovforslag at gøre det muligt at bruge de kompetencer også i Grønland, så det grønlandske samfund har de samme muligheder som Danmark.
Med det her lovforslag styrker vi det grønlandske justitsområde, og et stærkt justitsområde er en forudsætning for et velfungerende samfund.
Lovforslaget vil også styrke det grønlandske samfund generelt.
Med forslaget får justitsministeren her mulighed for at sætte rammerne om, hvilke områder enheden skal efterforske, ligeledes hvilke områder det grønlandske politi selv har den bedste indsigt i og viden om, og der er det grønlandske politi selvfølgelig også det mest kompetente.
For mig er det vigtigste i dette lovforslag, at det har grønlandsk opbakning, for det er naturligvis det grønlandske folk, som lever i det grønlandske samfund og har kendskab til, hvordan det grønlandske samfund er, der er mest egnet til at lave vurderingerne af, hvordan deres retssystem drives.
Jeg har selv for nylig været i Grønland og har forsøgt at tilegne mig både forståelse og i hvert fald stor påskønnelse for det grønlandske folk og den måde, man driver land på.
På den måde vil jeg bare sige tak for, at justitsministeren har lavet forslaget, og så vil jeg forsøge mig, uden at jeg har nået at tale med Aaja Chemnitz, medlem fra Grønland: Qujanaq.
Tak for ordet.
Louise Schack Elholm (V), 2023-10-27:
Jeg synes, at ordføreren skal stille et spørgsmål til mig, og så kan jeg altid bede om bidrag fra det konkrete område.
Det tror jeg vil være det mest oplagte at gøre.
Det er en normal procedure, at man gør det sådan i Folketinget, så det synes jeg ville være helt naturligt også at gøre her.
Jeg er da også meget optaget af, og det er sådan mere en generel ting, at vi har ligestilling, og at alle bidrager til ligestillingen, og det skal man jo være opmærksom på, også i minoritetsmiljøer.
Kenneth Fredslund Petersen (DD), 2023-10-27:
Tak for det, formand.
Loven har til formål at sikre, at National enhed for Særlig Kriminalitet i forhold til det operative samarbejde får kompetence til at fungere og kan fungere i Grønland.
Regeringen ønsker i fællesskab med naalakkersuisut at arbejde for, at de danske ansvarsområder i Grønland følger standarden i Danmark med respekt for de særlige forhold og forskelle, der er mellem Danmark og Grønland.
Derfor har Danmark og Grønland fundet behov for ændringer af retsplejeloven for Grønland, således at National enhed for Særlig Kriminalitet i forhold til det operative samarbejde kan fungere i Grønland.
Vi i Danmarksdemokraterne støtter forslaget.
Tak for ordet.
Preben Bang Henriksen (V), 2023-10-27:
Tak for det.
Det skal ikke være nogen hemmelighed, at bekæmpelse af økonomisk kriminalitet fylder rigtig meget hos Venstre, og det har det gjort over de senere år.
Vi må nok erkende, at den økonomiske kriminalitet, i hvert fald så vidt jeg kan følge med, desværre ikke er blevet mindre.
Det vil derfor også være noget, der kommer til at fylde hos Venstre i de kommende forhandlinger om politi og anklagemyndighed.
Sidste gang man lavede et politiforlig, etablerede man National enhed for Særlig Kriminalitet, og jeg skal ikke komme nærmere ind på, hvad denne enhed beskæftiger sig med, men det er bl.a. den grovere form for økonomisk kriminalitet.
Så vidt, så godt i Danmark.
Problemet er bare, at Grønland jo nødig skulle være et kriminalteknisk helleområde, hvor tingene lettere kan finde sted end i Danmark.
Der er jo ikke rigtig nogen grænser for økonomisk kriminalitet; det kan jo i den grad praktiseres hen over landegrænser i dag.
Og med hensyn til at sikre National enhed for Særlig Kriminalitet og det operative samarbejde bør denne enhed også have kompetence til at fungere i Grønland, og i den forbindelse har jeg noteret, at det grønlandske parlament er enige i det synspunkt.
Så det vil have Venstres tilslutning.
Rasmus Jarlov (KF), 2023-10-27:
Vi bakker også op om lovforslaget.
Det er sådan, at der indføres nogle regler, som vi også har i Danmark, altså en lovgivning, som vi også har i Danmark.
Og vi noterer os, at der er opbakning fra både Landstinget og selvstyret, og vi har derfor svært ved at se indvendinger imod forslaget.